A Bizottság 94/92/EGK rendelete

(1992. január 14.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [1] és különösen annak 11. cikkére, valamint 16. cikke (3) bekezdésére,

mivel a 2092/91/EGK rendelet 11. cikkének (1) bekezdése úgy rendelkezik, hogy a harmadik országokból importált termékeket kizárólag abban az esetben lehet forgalmazni, ha olyan harmadik országból származnak, amely szerepel egy később összeállítandó jegyzékben; mivel a 11. cikk (2) bekezdése meghatározza, hogy milyen feltételek teljesülése esetén vehető fel egy harmadik ország az említett jegyzékbe;

mivel az említett jegyzéket össze kell állítani; mivel továbbá meg kell határozni a harmadik országok jegyzékbe történő felvétel iránti kérelmét elbíráló eljárás részletes szabályait;

mivel az e rendeletben előírt intézkedések összhangban vannak a 2092/91/EGK rendelet 14. cikke szerinti bizottság véleményével,

ELFOGADTA EZT A RENDELETET:

1. cikk

A harmadik országoknak a 2092/91/EGK rendelet 11. cikke (1) bekezdésének a) pontjában említett jegyzékét e rendelet melléklete tartalmazza.

Ez a jegyzék minden egyes harmadik ország tekintetében tartalmazza mindazokat az adatokat, amelyek szükségesek a 2092/91/EGK rendelet 11. cikkében előírt szabályok hatálya alá tartozó termékek körének megállapításához és különösen a következőket:

- az adott harmadik ország azon hatósága vagy szervezete, amely a Közösségbe irányuló behozatal céljából ellenőrzési tanúsítványt állít ki,

- az adott harmadik ország ellenőrző hatósága vagy hatóságai és/vagy az e harmadik ország által ellenőrzésre jogosultként elismert magánszervezetek.

Továbbá, a jegyzék szükség szerint tartalmazhatja a következőket:

- az ellenőrzési rendszer hatálya alá tartozó feldolgozóegységek és exportőrök,

- a szabályok hatálya alá tartozó termékek.

2. cikk

(1) A Bizottság egy adott harmadik országnak a mellékletben szereplő jegyzékbe való felvételét akkor vizsgálja, ha a szóban forgó ország képviselőjétől a jegyzékbe történő felvétel iránti kérelem érkezik hozzá.

(2) A kérelem kézhezvételét követő hat hónapon belül a felvétel iránti kérelmet a Közösség valamely hivatalos nyelvén készült technikai dokumentációval kell kiegészíteni, amely minden olyan információt tartalmaz, amely alapján a Bizottság meggyőződhet arról, hogy a Közösségbe irányuló exportra szánt termékek megfelelnek a 2092/91/EGK rendelet 11. cikkének (2) bekezdésében foglalt feltételeknek. A dokumentációnak különösen a következő részletes adatokat kell tartalmaznia:

a) az említett 11. cikkben foglalt szabályok szerint közösségi exportra szánt mezőgazdasági termékek és élelmiszerek típusának megnevezése, illetve lehetőség szerint becsült mennyisége;

b) a harmadik országban alkalmazott termelési előírások, úgymint:

- a 2092/91/EGK rendelet I. mellékletében meghatározott alapelvek,

- a mezőgazdasági termelés szakaszában történő felhasználásra engedélyezett termékek – úgymint növényvédő szerek, tisztítószerek, trágyák, valamint talajjavító szerek – megnevezése,

- a feldolgozott termékekben engedélyezett nem mezőgazdasági eredetű összetevők, valamint a feldolgozás során engedélyezett eljárások és kezelések;

c) az ellenőrzési rendszer szabályai, valamint az ellenőrzések végrehajtására a harmadik országban létrehozott szervezet:

- a harmadik országban az ellenőrzésért felelős hatóság és/vagy az ellenőrzések lebonyolításáért felelős magánszervezetek neve,

- a mezőgazdasági üzemek és a feldolgozóegységek ellenőrzésének részletes szabályai, valamint a jogsértések esetében alkalmazható szankciók,

- a harmadik országban a Közösségbe irányuló behozatal céljából tanúsítvány kibocsátását végző hatóság, illetve szervezet vagy szervezetek neve és címe,

- a termelésre és az ellenőrzési rendszerre – köztük a tanúsítványok kibocsátására – vonatkozó előírásoknak való megfelelés nyomon követése megszervezéséhez szükséges adatok. Az említett nyomon követést végző hatóság neve és adatai,

- a feldolgozóegységek és a Közösségbe irányuló kivitelt bonyolító exportőrök jegyzéke; a termelők száma és a megművelt terület nagysága;

d) lehetőség szerint a független szakértők által a helyszínen végzett, a fenti b) és c) pontban említett termelési és ellenőrzési szabályok tényleges betartásával kapcsolatos vizsgálatokról készült jelentések.

(3) A jegyzékbe történő felvétel iránti kérelmek elbírálása során a Bizottság további adatokat kérhet annak megállapításához, hogy a harmadik országban a termelésre és az ellenőrzésre alkalmazott szabályok egyenértékűek-e a 2092/91/EGK rendeletben megállapítottakkal, beleértve a Bizottság által elismerten független szakértő által végzett helyszíni vizsgálatokról szóló jelentéseket is. Szükség szerint továbbá a Bizottság maga is végeztethet általa kijelölt szakértőkkel helyszíni vizsgálatot.

(4) A harmadik országoknak a mellékletben szereplő jegyzékbe történő felvétele ahhoz a feltételhez is köthető, hogy független szakértők által végzett rendszeres helyszíni vizsgálatokról szóló jelentések előterjesztésére kerüljön sor az érintett harmadik országban alkalmazott termelési és ellenőrzési szabályok betartását illetően. Szükség szerint továbbá a Bizottság maga is szervezhet helyszíni vizsgálatot, amelyet az általa kijelölt szakértők végeznek.

(5) Amennyiben egy harmadik országnak a mellékletben szereplő jegyzékbe történő felvételét követően bármilyen változtatás történik az e harmadik országban hatályos intézkedésekben, illetve azok végrehajtásában, e változásokról a harmadik ország a Bizottságot értesíteni köteles. Az ilyen tájékoztatás tükrében – a 2092/91/EGK rendelet 14. cikkében megállapított eljárásnak megfelelően – határozat hozható az adott harmadik országnak a jegyzékben szereplő adatai módosításáról, illetve az országnak a jegyzékből történő törléséről; hasonló határozat születhet akkor is, ha az érintett harmadik ország nem bocsátja rendelkezésre az e bekezdés alapján kért adatokat.

(6) Amennyiben egy harmadik országnak a mellékletben szereplő jegyzékbe történő felvételét követően a Bizottságnak olyan információ jut a tudomására, amely kétségessé teszi az ismertetett intézkedések tényleges végrehajtását, a Bizottság bármilyen szükséges információt kérhet az érintett harmadik országtól, beleértve független szakértő által végzett helyszíni vizsgálatokról szóló jelentéseket is, vagy pedig az általa kijelölt szakértőkkel helyszíni vizsgálatot végeztethet. Ezen információk és/vagy jelentések alapján a 2092/91/EGK rendelet 14. cikkében megállapított eljárásnak megfelelően határozat hozható a jegyzékben való feltüntetés felfüggesztéséről; hasonló határozat hozható akkor is, ha a harmadik ország a Bizottság kérésében szereplő határidőig nem bocsátja rendelkezésre a kért adatokat, illetve ha a harmadik ország nem egyezik bele abba, hogy a jegyzékben való feltüntetés feltételei teljesülésének ellenőrzése céljából helyszíni vizsgálatra kerüljön sor.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. január 14-én.

a Bizottság részéről

Ray Mac Sharry

a Bizottság tagja

[1] HL L 198., 1991.7.22., 1. o.

--------------------------------------------------

MELLÉKLET

A harmadik országoknak az 1. cikkben említett jegyzéke

--------------------------------------------------